Kommissionens beslutning

af 3. april 2001

om tredje ændring af beslutning 2001/208/EF om beskyttelsesforanstaltninger mod mund- og klovesyge i Frankrig

(meddelt under nummer K(2001) 1052)

(EØS-relevant tekst)

(2001/269/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Kommissionens beslutning 2001/208/EF(1) om beskyttelsesforanstaltninger mod mund- og klovesyge i Frankrig, senest ændret ved beslutning 2001/250/EF(2), særlig artikel 13a,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF(4), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(5), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om nye udbrud af mund- og klovesyge i Frankrig, udvidede og forlængede Kommissionen ved at vedtage beslutning 2001/250/EF, de foranstaltninger, som blev indført ved beslutning 2001/208/EF om beskyttelsesforanstaltninger mod mund- og klovesyge i Frankrig.

(2) Afgrænsningen af de områder, som er underkastet denne beslutnings foranstaltninger, bør ikke gælde længere end nødvendigt set ud fra objektivt fastsatte kriterier, og derfor bør de foranstaltninger, der gælder i områderne i bilag I i henhold til beslutningens artikel 13a, ved kommissionsbeslutning begrænses til visse departementer fra og med den 3. april 2001.

(3) I henhold til samme artikel har Frankrig den 2. april meddelt Kommissionen, at der ikke har været indberettet yderligere udbrud af mund- og klovesyge siden den 30. marts 2001, og at alle kliniske undersøgelser og laboratorieprøver, der er foretaget på de relevante bedrifter, har givet negative resultater.

(4) Kommissionen har ved fax straks underrettet de øvrige medlemsstater om, at de må tilpasse deres foranstaltninger i overensstemmelse med den nye situation.

(5) Situationen tages op til fornyet gennemgang på mødet i Den Stående Veterinærkomité, som er berammet til den 4. april 2001, og foranstaltningerne tilpasses om nødvendigt -

VEDTAGET FØLGENDE BESLUTNING:

Artikel 1

I Kommissionens beslutning 2001/208/EF foretages følgende ændringer:

1) Datoen i artikel 2, stk. 2, litra a), artikel 3, stk. 3, litra a) og c), artikel 5, stk. 2, litra a) og artikel 5, stk. 3, litra b), artikel 6, stk. 3, artikel 7, stk. 2, og artikel 8, stk. 1, ændres til "25. februar 2001".

2) I bilag I ændres "Alle departementer i den kontinentale del af Frankrig" til "Seine-et-Marne, Seine-Saint-Denis og Val d'Oise".

3) I bilag II ændres "Alle departementer i den kontinentale del af Frankrig" til "Alle departementer i den kontinentale del af Frankrig bortset fra departementerne i bilag I".

Artikel 2

Denne beslutning er rettet til medlemsstaterne. Den får virkning fra den 3. april 2001.

Udfærdiget i Bruxelles, den 3. april 2001.

På Kommissionens vegne

David Byrne

Medlem af Kommissionen

(1) EFT L 73 af 15.3.2001, s. 38.

(2) EFT L 90 af 30.3.2001, s. 63.

(3) EFT L 224 af 18.8.1990, s. 29.

(4) EFT L 62 af 15.3.1993, s. 49.

(5) EFT L 395 af 30.12.1989, s. 13.